धक्कादायक! नागपूरमध्ये चॉकलेट खाल्याने १७ मुलांना विषबाधा

नागपूरमधील बर्डी येथील मदन गोपाल हायस्कूलमध्ये अनोळखी व्यक्तीने दिलेले चाॅकलेट खाल्ल्याने १७ मुलांना विषबाधा झाल्याची घटना घडली आहे. विषबाधा झालेल्या मुलांना बर्डी येथीलच लता मंगेशकर रूग्णालयात दाखल करण्यात आले असून सर्वांची प्रकृती धोक्याबाहेर आहे. चाॅकलेट वाटणारी व्यक्ती नेमकी कोण होती याचा शोध पोलिसांकडून घेतला जात आहे.

मिळालेल्या माहितीनुसार एका अनोळखी व्यक्तीने शाळेच्या बाहेर मुलांना चाॅकलेट वाटले. चॉकलेट खालल्यानंतर मुलांना त्रास सुरु झाला. त्यानंतर त्यांना तातडीने रुग्णालयात दाखल करण्यात आले. रुग्णालयात मुलांवर प्राथमिक उपचार करण्यात आले असून सगळ्यांची प्रकृती धोक्याबाहेर असल्याची माहिती वैद्यकीय अधीक्षक डाॅ. हर्ष देशमुख यांनी दिली. चाॅकलेट वाटणारी व्यक्ती नेमकी कोण होती? याचा शोध सुरु असून हे चॉकलेट वाढदिवस म्हणून वाटले की काही वेगळा हेतू होता या सर्व बाबी तपासानंतर उघड होईल अशी माहिती बर्डी पोलिसांनी दिली आहे. दरम्यान परिसरातील सीसीटीव्ही टिव्हीत काही माहिती मिळणार काय? याचाही शोध पोलीस घेत आहे.